ኢትዮጵያና ሲሸልስ ሁለንተናዊ የትብብር ማዕቀፋቸውን ለማስፋት በጋራ እየሰሩ ነው
 ኢትዮጵያና ሲሸልስ ያላቸውን ሁለንተናዊ የትብብር ማዕቀፍ ለማስፋትና ለማጠናከር በጋራ እየሰሩ መሆናቸውን አስታወቁ።የውጭ ጉዳይ ሚኒስትር ዴኤታ አምባሳደር ብርሃነ ገብረክርስቶስ የሲሸልስ አቻቸውን ዛሬ በጽህፈት ቤታቸው ተቀብለው አነጋግረዋል። ሁለቱም ሀገራት በቱሪዝም፣ በንግድ፣ በሠላም ማስከበር፣ የባህር ላይ ውንብድናን በመከላከል፣ በፀረ-ሽብርና በሕዝብ ለሕዝብ ግንኙነት ያላቸውን ግንኙነት ይበልጥ ለማጠናከር በሚያስችል የትብብር ማዕቀፍ ዝርዝር ላይ ሚኒስትሮቹ መክረዋል። አምባሳደር ብርሃነ በዚሁ ወቅት እንዳሉት ሲሸልስ የባሕር ላይ ውንብድናን በመከላከል ረገድ ያላት ልምድ ኢትዮጵያ መጋራት እንደምትፈልግ አመልክተዋል። ሲሸልስ የፀረ-ባሕር ውንብድና የስለላና የምርመራ ክፍለ አሕጉራዊ ማዕከል በመሆኑ እያገለገለች መሆኗን አምባሳደር ብርሃነ ጠቅሰው በዚህ ረገድ የሚደረገውን ትግል ለመደገፍ ሲሸልስ ቁልፍ አገር መሆኗን ገልጸዋል። ኢትዮጵያና ሲሸልስ መካከለኛ ገቢ ያለው ማኅበረሰብ ለመፍጠር እያደረጉት ያለው ጥረት ሁለቱ ሀገራት በሁሉም መስክ ተቀራርበው በጋራ እንዲሰሩ ያስችላቸዋል ብለዋል። የሲሸልስ የውጭ ጉዳይ ሚኒስትር ዴኤታ ባሪ ፋውሪ በበኩላቸው ኢትዮጵያ በትምህርትና በጤና ዘርፎች የምዕተ ዓመቱን የልማት ግብ በማሳካት ረገድ እያሳየች ካለችው አመርቂ ውጤት ሀገራቸው ልምድ መቅሰም እንደምትሻ ገልጸዋል። በተመሳሳይም ኢትዮጵያ በአሕጉራዊ የሠላም ማስከበር ተልዕኮ እየተጫወተች ያለውን ሚና በማድነቅ ሲሸልስ በዚህ በኩል የኢትዮጵያን ተሞክሮ ወስዳ ተግባራዊ ማድረግ እንደምትፈልግ አመልክተዋል። የኢትዮጵያ አየር መንገድ እንደ አውሮፓውያን አቆጣጠር በ2012 ወደ ሲሸልስ ሳምንታዊ በረራ መጀመሩን አስታውሰው አየር መንገዱ የበረራ አድማሱን በማስፋት ተጨማሪ አገልግሎት እንዲሰጥም ጠይቀዋል። ኢትዮጵያ የዜጎቿን የቤት ችግር ለመቅረፍ እያካሄደች ባለው የቤቶች ልማት ለሲሸልስ አርአያ የሚሆን በመሆኑ በዚህ ረገድ አገራቸው በቅርበት ለመሥራት ፍላጎት እንዳላት ሚኒስትር ዴኤታው ጠቁመዋል። ሁለቱም ሀገራት የጀመሩትን ሁሉን አቀፍ ትብብር ለማጎልበት በሚኒስትሮች ደረጃ የሚካሄድ የጋራ ኮሚቴ ለማቋቋም መግባባት ላይ መድረሳቸውን ውይይቱን የተከታታሉ አንድ የውጭ ጉዳይ ሚኒስቴር ከፍተኛ የሥራ ኃላፊ አስታውቀዋል። እንደ ኢዜአ ዘገባ ሲሸልስ በሕንድ ውቅያኖስ 451 ካሬ ኪሎ ሜትር ስፋት የምትሸፍን የደሴቶች ስብስብ ስትሆን አጠቃላይ የሕዝቧ መጠንም ከ100 ሺህ እንደማይበልጥ መረጃዎች ያመላክታሉ። 


